作者：马子严
词牌/韵律：归朝欢

paragraphs: 听得提壶沽美酒。
人道杏花深处有。
杏花狼藉鸟啼风，十分春色今无九。
麝煤销永昼。
青烟飞上庭前柳。
画堂深，不寒不暖，正是好时候。
团团宝月凭纤手。
暂借歌喉招舞袖。
真珠滴破小槽红，香肌缩尽纤罗瘦。
投分须白首。
黄金散与亲和旧。
且衔杯，壮心未落，风月长相守。